คลังวุ่นหาเงินจ่ายให้บีทีเอสตามคำสั่งศาล
คลังมึนไม่รู้จะหาเงินคืนบีทีเอสตามคำสั่งศาล 1,049 ล้านบาท จากที่ไหน
13 มี.ค. 2555

คลังมึนไม่รู้จะหาเงินคืนบีทีเอสตามคำสั่งศาล 1,049 ล้านบาท จากที่ไหน
นายนริศ ชัยสูตร อธิบดีกรมธนารักษ์ เปิดเผยว่า ทางกระทรวงการคลังและกรมบัญชีกลางได้ชี้แจงว่าไม่มีกฎหมายและระเบียบใดๆ รับรองให้สามารถคืนเงินจำนวน 1,049 ล้านบาท เพื่อชดเชย เงินคืนแก่บริษัท บีทีเอส กรุ๊ป โฮลดิ้งส์ ตามคำสั่งศาลและมติคณะรัฐมนตรี ได้ตามที่สำนักงบประมาณเสนอมา
ทั้งนี้ ผลการสอบสวนของคณะกรรมการตรวจสอบข้อเท็จจริงตามมติคณะรัฐมนตรี (ครม.) เพื่อชดเชยเงินคืนแก่บริษัท บีทีเอส กรุ๊ป โฮลดิ้งส์ ที่ได้ก่อสร้างฐานรากโรงจอดและซ่อมบำรุงบริเวณสถานีขนส่งหมอชิต ให้มีความแข็งแรงมากกว่าที่ใช้ในกิจกรรมซ่อมบำรุงและจอดตามปกติ 
นายนริศ กล่าวว่า ในเบื้องต้นทางกรมธนารักษ์อยู่ระหว่างหารือร่วมกับสำนักงบประมาณเพื่อหาแนวทางจ่ายเงินชดเชยแก่บีทีเอสโดยเร็ว ซึ่งคาดว่าอาจใช้เงินจากงบประมาณรายจ่ายกลางปี แต่หากไม่สามารถดำเนินการได้ทันก็คงต้องบรรจุเข้าไปในงบประมาณรายจ่ายประจำปี 2556 แทน ซึ่งต้องใช้ระยะเวลาในการดำเนินงานล่าช้า ดังนั้นทางกรมธนารักษ์จึงต้องเร่งดำเนินการหาทางอื่น เพื่อให้สามารถชำระเงินคืนแก่บีทีเอสได้
“ขณะนี้กรมธนารักษ์พยายามหาวิธีเพื่อให้สามารถคืนแก่บีทีเอสได้ เพราะหากล่าช้าเท่าไหร่ก็ยิ่งเพิ่มดอกเบี้ยมากขึ้น จึงต้องหาทางออกโดยเร็ว ซึ่งการให้บีทีเอสดำเนินการต่อก็เป็นทางออกทางหนึ่ง” นายนริศ กล่าว